Vanġelu (Matt. 16, 21-27): "...meħtieġ li mmur Ġerusalem." Ġesu kien jaf x'kien lest għalih Ġerusalem. Din kienet il-belt kapitali tal-poter. Kulħadd kellu ambizzjoni li jikseb ftit jew wisq poter. Ġesu ried imur hemm biex ineħħi dil-mentalita kompetittiva u jipproponi dinja ġdida fejn jirrenjaw l-imħabba u s-servizz għall-oħrajn. Ġesu ħabb l-Iskribi, l-Fariżej u l-qassisin il-kbar, avolja dawn se jkunu responsabbli għall-mewt tiegħu. Habbhom u xtaq jibdlilhom qalbhom billi jurihom kemm ikun aħjar għal kull bniedem li jgħix kif qed jgħid Hu. Għalhekk "kien meħtieġ" li, biex jaqdi l-missjoni Tiegħu, idawwar u jdawwal in-nies tal-poter. L-anżjani tal-poplu, il-qassisin u l-Iskribi, li kienu jiffurmaw is-Sinedriju, ser jopponu lil Ġesu. L-anzjani kienu jħarsu l-idea antika tal-bniedem ġust, imbierek minn Alla meta jħares it-tradizzjonijiet tagħhom. Il-bniedem li rnexxa għalihom kien dak li jilħaq fl-għoli biex jiġi servut. Anki jekk juża' l-vjolenza, qisu bhima selvaġġa, biex jilħaq l-iskop tiegħu. Ġesu jippreżenta ruħu mhux bħala bhima imma bħala ħaruf, biex juri lill-anzjani li l-imġieba tagħhom hija diżumana. Il-qassisin kienu jħarsu r-reliġjon antika fejn, biex tieħu xi ħaġa minn għand Alla, trid toffrilu sagrifiċċju, inċens, eċċ. Dan rapport kummerċjali. Ġesu ser jiċħad din ir-reliġjon u jippreżenta lil Alla bħala Missier li jħobb 'l uliedu bla ma jistenna xejn lura minnhom. Li ngħin lill-proxxmu u li nagħmel lil xi ħadd ferħan hu l-unika duħħan tas-sagrifiċċju jew inċens li jiggosta Alla. L-Iskribi kkapparraw il-kelma t'Alla, u ma kienu jħallu lil ħadd jinterpretawha ħliefhom. Insew li Alla ġie ppreżentat bħala Mħabba, Missier u Għarus. Minn flok, kienu jpinġu lil Alla bħala mħallef sever li jobgħod lill-midinbin. Ġesu se jikklaxxja ma' dawn ukoll, għax se juri li Alla jħobb lil min tbiegħed minnu, iridhom ferħanin, u jrid ireġġagħhom lura għandu. Ġesu se jikkonfronta s-Sinedriju bl-imħabba, forsi jindunaw il-qlub ta' lpup li għandhom meta jagħmlu kuntrast mal-Ħaruf. "....isofri ħafna.. joqtluh, u fit-tielet jum iqum." Din kienet kelma misterjuża. Ġesu jitlob biss fiduċja u fidi fil-proposta Tiegħu ta' dinja ġdida, bniedem ġdid, ta' ħajja mogħtija mill-bniedem li rnexxa tassew. Pietru, għan-nom ta' sħabu, ilumu: "Ma jkun qatt li dan jgħaddi mingħalik." Pietru ġibdu lejh biex id-dixxipli l-oħra ma jisimgħuhx. "Ilumu" proprjament "Iċanfru" – hu l-istess verb użat meta Ġesu keċċa xi xitan. Pietru jċanfar lil Ġesu: "X'mort tgħid? Kif tista' titkellem fuq Alla li mhux se jipproteġi bniedem ġust bħalek?" Għal Pietru, Ġesu qed jgħid kliem kontra l-katekiżmu li kien tgħallem f'żogħżitu. Kien sema' dawn il-passaġġi mill-Iskrittura: "Dan ir-re, bin David, isaltan minn baħar sa baħar, mix-xmara Ewfrati sa truf l-art. L-għedewwa tiegħu jieklu r-ramel. Is-slaten kollha jiġu jqimuh f'riġlejh." (Salm 72) Iġmla minn kullimkien iġibulu deheb u nċens u jipproklamaw il-glorja tal-Mulej." (Isaija) U issa Ġesu qed jgħid li se jgħelbuh il-qawwiet ta' Ġerusalem? Ġesu jdur biex jisimgħuh id-dixxipli kollha: "Itlaq minn quddiemi" jew aħjar "Itlaq warajja, u imxi il-mixja Tiegħi, biex tibni rapport sewwa ma' Alla. Tkunx 'Satana', i.e. tinterpretax l-iskrittura skond il-kriterji tal-bnedmin. Skond dawn, tkun kbir meta tiddomina. Skond il-kriterji t'Alla tkun kbir meta tmur fl-aħħar post u tirregala ħajtek bħala servizz." Ftit ilu kien għadu kif qallu "blata" għall-bini tat-Tempju l-Ġdid. Issa jsejjaħlu "skandlu", i.e. ġebla f'nofs it-triq li tfixkel il-progress tal-mixja Tiegħu. Ġesu jkompli jiċċara l-missjoni Tiegħu: "Jekk xi ħadd irid jiġi warajja, għandu jiċħad lilu nnifsu." Dal-kliem jgħodd għalina wkoll. Jekk inkomplu naħsbuha bħal Pietru, inkunu fis-servizz tax-xitan. Imma, jekk minn rajna, bil-liberta kollha, naċċettaw it-tagħlim kollu ta' Ġesu kif inhu, mingħajr tgħawwiġ (mhux nimmodifikawh biex jakkomoda lilna kif jaqblilna), irridu niċħdu lilna nfusna. L-eġoiżmu hu ankrat fil-qalb tal-bniedem. L-egoist moħħu dejjem biex l-ewwel jaħseb għalih innifsu u jpoġġi lilu nnifsu fiċ-ċentru tal-attenzjoni biex jikseb vantaġġ fuq l-oħrajn. Illum il-kompetizzjoni hija aċċettata bħala mod ta' tkabbir tal-produzzjoni. Din aktarx toħloq konflitti. Il-bniedem ma ġiex ipprogrammat biex ikun egoist. Ħafna drabi jistħi u jaħbi xi att ta' egoiżmu li jkun għamel. Ġesu jsaħħaħ din l-ideja bil-proposta tal-bniedem li jirnexxi tassew meta jinsa lilu nnifsu u jaħseb l-ewwel dejjem kif se jgħin u jferraħ lill-proxxmu. Xi wħud jaħsbu li b'hekk jitilfu ħajjithom. Ġesu jassigurahom li dan hu l-inika mod biex isibuha, jikkonservawha u jattwawha. "...jerfa' salibu.." dan ma jfissirx li nistaportu bil-paċenzja l-inkwiet li jinqala' fil-ħajja, imma li naċċettaw bil-ferħ li nimxu pass pass ma' Ġesu li ddeċieda li jirregala ħajtu bħala seftur, ilsir. Ġesu miss il-qiegħ nett meta ssallab bħal seftur jew ilsir. Id-dixxiplu irid ikun seftur/ilsir tal-oħrajn. Dan hu kuntrarju tal-idejal tad-dinja, imma Ġesu jinsisti li dan hu l-uniku mod biex wieħed jgħix ħajja awtentika u ġenwina. "..... imxi warajja..." Min jimxi wara xi ħadd irid isammar għajnejh fuqu biex jara fejn sejjer.Min jimxi wara Ġesu irid ikun jaf x'inhuma l-ħsibijiet Tiegħu. Kull xewqa li jkollu d-dixxiplu jrid jara taqbilx max-xewqat ta' Ġesu. "Għax min irid isalva ħajtu jitlifha; imma min jitlef ħajtu għall-imħabba tiegħi, isibha. Għax x'ikun jiswielu l-bniedem jekk jikseb id-dinja kollha u mbagħad jitlef ħajtu? Jew xi prezz se jagħti l-bniedem biex jerġa' jikseb ħajtu?" F'salm 49 insibu: "....l-iblah u l-behlieni lkoll jintemmu, u lil ta' wrajhom iħallu ġidhom..... Din xortih min jittama fih innifsu." Ġesu llum ifakkarni li dil-ħajja xi darba se tasal għat-tmiem. Hu jixtieq bil-qawwa kollha li meta nħares lura nkun nista' ngħid: "Ħajti ma ħlejtiex iżda għamilt ħilti biex inħobb u nservi." Dan hu l-uniku prezz li se nagħti biex nikseb lura ħajti. Fit-tmiem ta' ħajti, mhux x'jaħsbu n-nies fuq kemm rekkint ġid u semmew bliet u toroq għalija jgħodd (bħat-30 Cesarea u 20 Alessandria li hawn fid-dinja), imma x'jaħseb fuqi Alla.
Lectio Divina: 22 Ħadd Matul Sena A